পিচ চিনতে ব্যর্থ ভারতের ব্যাটাররা! কড়া দাওয়াই দিলেন ‘গুরু’ গম্ভীর

ওয়েব ডেস্ক: ভারতীয় টেস্ট দল (India Cricket Team) নিয়ে কাটাছেঁড়া করার সময় হয়তো এসেই গিয়েছে। একের পর হারের ধাক্কায় আপাতত দলের হাড় কঙ্কাল বেরিয়ে এসেছে। প্রথমে ঘরের মাঠে নিউজিল্যান্ডের কাছে ০-৩ ব্যবধানে হোয়াইটওয়াশ, পরে অস্ট্রেলিয়ার মাটিতে বর্ডার-গাভাসকর ট্রফিতে (Border-Gavaskar Trophy) ১-২ ব্যবধানে হার। ভারতীয় বোলাররা বারংবার দলকে লড়াইয়ে টিকিয়ে রাখার চেষ্টা করলেও, ব্যাটিং ব্যর্থতার নাগপাশ থেকে যেন কিছুতেই মুক্তি ঘটছে না ভারতীয় ব্যাটারদের। রোহিত শর্মা (Rohit Sharma), বিরাট কোহলি (Virat Kohli), শুভমন গিল (Shubman Gill)- সবাই লাইন দিয়ে অফ-ফর্মের দরজায় দাঁড়িয়ে।

এই অবস্থায় একটাই প্রশ্ন জোরালো হচ্ছে, তাহলে কি পিচ চিনতে কোনভাবে অসুবিধা হচ্ছে দলের ব্যাটারদের? কারণ, ঘরের মাঠে সব ধরণের পিচ বানিয়েও ফর্মে ফেরানো যায়নি দলের অভিজ্ঞ ব্যাটারদের। আবার অজিভূমেও এক দশা সকলের। যদিও এইসব পিচ বিতর্ক নিয়ে ভাবতে নারাজ ভারতীয় দলের প্রধান কোচ গৌতম গম্ভীর (Gautam Gambhir)। সিডনিতে (Sydney Test) হেরে সাংবাদিকদের এই বিষয়ক প্রশ্নের উত্তরে তিনি বলেন, “সিডনির উইকেট খুবই ভাল হয়েছে। টেস্টের জন্য খুবই ভাল। বোলার, ব্যাটার দুই বিভাগকেই সাহায্য করেছে। ব্যাটারদের পরিশ্রম করতে হয়েছে রান করতে। অতীতে সিডনির উইকেটের মতো এই পিচ ছিল না। টেস্টে ফলাফল হবে এমন উইকেটই হওয়া উচিত। দেশে ফিরে আমরা পিচ নিয়ে আরও আলোচনা করব।”

আরও পড়ুন: ভারতের বিদায়, WTC ফাইনালে অস্ট্রেলিয়া বনাম দঃ আফ্রিকা

তবে ধারাবাহিক এই হারের কারণ প্রসঙ্গে গুরু-গম্ভীর এবারেও ঘরোয়া ক্রিকেটের (Domestic Cricket) গুরুত্বকে প্রধান্য দিয়েছেন। ব্যাটারদের চোখে পিচ এবং লাল বলের গতিবিধির বোধ ফিরিয়ে আনতে তিনি ঘরোয়া টুর্নামেন্ট খেলার পরামর্শও দিয়েছেন। গম্ভীর বলেন, “আমি সব সময় চাই সবাই ঘরোয়া ক্রিকেটে খেলুক। ঘরোয়া ক্রিকেটকে সবচেয়ে বেশি গুরুত্ব দেওয়া উচিত। স্রেফ একটা ম্যাচ নয়। যারা আরও বেশি খেলতে পারবে এবং যাদের লাল বলের ক্রিকেটের প্রতি দায়বদ্ধতা রয়েছে তাদের সকলের খেলা উচিত। যদি আপনি ঘরোয়া ক্রিকেটকে গুরুত্ব না দেন, তা হলে টেস্ট ক্রিকেটে খেলার মতো ক্রিকেটার খুঁজে পাবেন না।”