১৩ বছর পর কি বাধ্য হয়ে এই সিদ্ধান্ত নিলেন কোহলি?

ওয়েব ডেস্ক: বিরাটের (Virat Kohli) ব্যাটে রানের খরা। দীর্ঘদিন ধরেই বড় রান করতে দেখা যায়নি তাঁকে। যেন চেনা ছন্দ হারিয়েছেন এই কিংবদন্তি। তাই এবার কোহলিকেও ঘরোয়া ক্রিকেটে (Domestic Cricket) খেলতে বলেছে বিসিসিআই (BCCI)। বোর্ডের এই নির্দেশ মেনে প্রায় ১৩ বছর পর রঞ্জি ট্রফি (Ranji Trophy) খেলতে চলেছেন বিরাট কোহলি। জানা গিয়েছে, আগামী ৩০ জানুয়ারি অরুণ জেটলি স্টেডিয়ামে দিল্লি বনাম রেলের ম্যাচে রঞ্জিতে প্রত্যাবর্তন ঘটতে চলেছে বিরাটের।

সূত্রের খবর, ডেলি অ্যান্ড ডিস্ট্রিক্ট ক্রিকেট অ্যাসোসিয়েশন-এর প্রেসিডেন্ট রোহন জেটলির সঙ্গে আলোচনার পরই কোহলি রঞ্জি খেলতে সম্মতি দিয়েছেন। পাশাপাশি, দিল্লির প্রধান কোচ শরণদীপ সিংও নিশ্চিত করেছেন, রেলের বিরুদ্ধে ম্যাচে কোহলিকে খেলতে দেখা যাবে। তবে এর আগে সৌরাষ্ট্রের বিরুদ্ধে রঞ্জি ম্যাচে তাঁর খেলা নিয়ে তৈরি হয়েছিল সংশয়।

আরও পড়ুন: পন্থের পন্থায় আইপিএল, মৃত্যুর মুখ থেকে ফেরা ঋষভের জীবনীশক্তিই ভরসা এলএসজির

সৌরাষ্ট্র ম্যাচের আগে দিল্লির শিবিরে যোগ দেওয়ার কথা থাকলেও, কোহলির ঘাড়ের চোট সেই পরিকল্পনায় বাধা সৃষ্টি করে। চোট না সারলে তাঁর রঞ্জি খেলা অনিশ্চিত ছিল। শেষমেশ সেই ম্যাচে তিনি মাঠে নামেননি। তবে রেলের বিরুদ্ধে ম্যাচের জন্য প্রস্তুতি নিতে শুরু করেছেন তিনি।

অস্ট্রেলিয়ার বিরুদ্ধে বর্ডার-গাভাসকর ট্রফিতে ভারতের ব্যর্থতার পর বিসিসিআই কড়া অবস্থান নেয়। বোর্ড জাতীয় দলের সব সিনিয়র ক্রিকেটারকে ঘরোয়া ক্রিকেটে খেলার নির্দেশ দেয়। শুভমন গিল, যশস্বী জয়সওয়াল, ঋষভ পন্থদের মতো তারকারা ইতিমধ্যেই নিজেদের রাজ্যের হয়ে রঞ্জি খেলতে নামার ইঙ্গিত দিয়েছেন। কোহলিও দিল্লির কর্তাদের ইতিবাচক বার্তা দেন এবং প্রাথমিক স্কোয়াডে তাঁকে অন্তর্ভুক্ত করা হয়।